Vec C‑423/10

Delphi Deutschland GmbH

proti

Hauptzollamt Düsseldorf

(návrh na začatie prejudiciálneho konania podaný Finanzgericht Düsseldorf)

„Spoločný colný sadzobník – Kombinovaná nomenklatúra – Colné zaradenie – Elektrické konektory – Podpoložka 8536 69 – Elektrické zástrčky a zásuvky“

Abstrakt rozsudku

Spoločný colný sadzobník – Položky sadzobníka – Elektrické konektory vyrobené z kovu, predstavujúce len súčasť zástrčiek a zásuviek, ktoré budú vyrobené neskôr, bez zabezpečenia izolácie v mieste spojenia

(Nariadenie Rady č. 2658/87, príloha I; nariadenia Komisie č. 1810/2004, č. 1719/2005 a č. 1549/2006)

Podpoložka 8536 69 kombinovanej nomenklatúry uvedenej v prílohe I nariadenia č. 2658/87 o colnej a štatistickej nomenklatúre a o Spoločnom colnom sadzobníku, zmenenej a doplnenej v rokoch 2005, 2006 a 2007 nariadeniami č. 1810/2004, č. 1719/2005 a č. 1549/2006, sa má vykladať v tom zmysle, že elektrické konektory, ktoré sú vyrobené z lisovaného kovu (medi, mosadze, oceľového plechu) a nemajú nijakú izoláciu a ktoré sú označované ako „terminals“, ktoré rozdeľujeme na „female terminals“ (dutinky) a „male terminals“ (hroty), nie sú vylúčené z uvedenej podpoložky z dôvodu, že nezabezpečujú izoláciu elektrického vedenia v mieste spojenia alebo že predstavujú len súčasť zástrčiek a zásuviek, ktoré sú z nich neskôr vyrobené, ak umožňujú mnohosmerné zapojenie, napríklad medzi zariadeniami, káblami a prepojovacími doskami, samotným zastrčením zástrčiek do zásuviek bez potreby montáže.

(pozri bod 30 a výrok)





ROZSUDOK SÚDNEHO DVORA (ôsma komora)

z 18. mája 2011 ( )

„Spoločný colný sadzobník – Kombinovaná nomenklatúra – Colné zaradenie – Elektrické konektory – Podpoložka 8536 69 – Elektrické zástrčky a zásuvky“

Vo veci C‑423/10,

ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Finanzgericht Düsseldorf (Nemecko) z 11. augusta 2010 a doručený Súdnemu dvoru 27. augusta 2010, ktorý súvisí s konaním:

Delphi Deutschland GmbH

proti

Hauptzollamt Düsseldorf,

SÚDNY DVOR (ôsma komora),

v zložení: predseda ôsmej komory K. Schiemann, sudkyne C. Toader a A. Prechal (spravodajkyňa),

generálny advokát: J. Mazák,

tajomník: A. Calot Escobar,

so zreteľom na písomnú časť konania,

so zreteľom na pripomienky, ktoré predložili:

– Delphi Deutschland GmbH, v zastúpení: L. Harings, Rechtsanwalt,

– Európska komisia, v zastúpení: L. Bouyon a B.‑R. Killmann, splnomocnení zástupcovia,

so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,

vyhlásil tento

Rozsudok

1 Návrh na začatie prejudiciálneho konania sa týka výkladu podpoložky 8536 69 kombinovanej nomenklatúry (ďalej len „KN“) uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, s. 1; Mim. vyd. 02/002, s. 382). V rokoch 2005, 2006 a 2007 bola táto príloha nahradená prílohami nariadení Komisie (ES) č. 1810/2004 zo 7. septembra 2004 (Ú. v. EÚ L 327, s. 1), č. 1719/2005 z 27. októbra 2005 (Ú. v. EÚ L 286, s. 1) a č. 1549/2006 zo 17. októbra 2006 (Ú. v. EÚ L 301, s. 1).

2 Tento návrh bol podaný v rámci sporu medzi spoločnosťou Delphi Deutschland GmbH (ďalej len „Delphi Deutschland“), žalobkyňou vo veci samej, a Hauptzollamt Düsseldorf (Hlavný colný úrad Düsseldorf), žalovaným vo veci samej, vo veci colného zaradenia elektrických konektorov.

Právny rámec

3 Druhá časť KN v znení vyplývajúcom z nariadenia č. 1810/2004 obsahuje triedu XVI s názvom „Stroje, prístroje a mechanické zariadenia; elektrické zariadenia; ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku a časti, súčasti a príslušenstvo takéhoto tovaru“.

4 Uvedená trieda XVI obsahuje kapitolu 85 s názvom „Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo k týmto prístrojom“. Táto kapitola zahŕňa predovšetkým nasledujúce položky a podpoložky:

„8536 Elektrické zariadenia na vypínanie alebo na ochranu elektrických obvodov, na ich spájanie do elektrického obvodu (napríklad vypínače, spínače, relé, poistky, obmedzovače prúdových nárazov, zástrčky, zásuvky, objímky žiaroviek, rozvodné skrine) na napätie nepresahujúce 1 000 V: … – Objímky žiaroviek, zástrčky a zásuvky: 8536 61 – – Objímky žiaroviek: … 8536 69 – – Ostatné: 8536 69 10 – – – Pre koaxiálne káble 8536 69 30 – – – Pre tlačené obvody 8536 69 90 – – – Ostatné“

5 Táto kapitola zahŕňa aj tieto podpoložky:

„8536 90 – Ostatné zariadenia: … 8536 90 10 – – Spojky a kontakty na drôty a káble“

6 Podpoložky uvedené v bodoch 4 a 5 tohto rozsudku sú rovnaké v znení KN vyplývajúcom z nariadení č. 1719/2005 a 1549/2006, ako aj z nariadenia Komisie (ES) č. 1214/2007 z 20. septembra 2007 (Ú. v. EÚ L 286, s. 1).

7 Podľa článku 9 ods. 1 písm. a) druhej zarážky nariadenia č. 2658/87 Komisia vypracuje vysvetlivky ku KN, ktoré pravidelne uverejňuje v Úradnom vestníku Európskej únie. Vysvetlivky uverejnené 28. februára 2006 (Ú. v. EÚ C 50, s. 1), ktoré odkazujú na položky a podpoložky KN z roku 2005, ako boli uvedené v nariadení č. 1810/2004, neobsahujú nijaké vysvetlivky s ohľadom na podpoložku 8536 69.

8 Naopak, vysvetlivky uverejnené 30. mája 2008 (Ú. v. EÚ C 133, s. 1), ktoré odkazujú na položky a podpoložky KN z roku 2008, ktoré boli uvedené v nariadení č. 1214/2007, spresňujú podpoložky 8536 69 10 až 8536 69 90 takto:

„Tieto podpoložky zahŕňajú elektromechanické zástrčky a zásuvky, ktoré umožňujú mnohosmerné zapojenie, napríklad medzi zariadeniami, káblami a prepojovacími doskami, samotným zastrčením pripojených zástrčiek do pripojených zásuviek bez potrebnej montáže.

Spojovacie články môžu mať zástrčku alebo zásuvku na oboch stranách alebo zástrčku alebo zásuvku na jednej strane a iné kontaktné zariadenie na druhej strane (napríklad koncovky s dutinkou pre stláčaný spoj, svorkové, spájkované a skrutkové koncovky).

Tieto podpoložky tiež zahŕňajú zásuvné spojené zariadenia pozostávajúce z páru tvoreného zástrčkou a zásuvkou (dva kusy). Každý z týchto výrobkov druhu tvoreného zástrčkou a zásuvkou má jednu zásuvku a jedno iné kontaktné zariadenie.

Tieto podpoložky nezahŕňajú spojovacie alebo kontaktné súčiastky, s ktorými sa vykonáva elektrické pripojenie inými spôsobmi (napríklad koncovky s dutinkou pre stláčaný spoj, skrutkové, spájkové alebo svorkové koncovky). Tie sú zahrnuté v podpoložke 8536 90.“

Spor vo veci samej a prejudiciálna otázka

9 Z rozhodnutia vnútroštátneho súdu vyplýva, že Delphi Deutschland, spoločnosť pôsobiaca v automobilovom priemysle ako subdodávateľ, dovážala elektrické spojovacie prvky označované ako „terminals“, ktoré rozdeľovala na „female terminals“ (dutinky) a „male terminals“ (hroty). Tieto výrobky vyrobené z lisovaného kovu (medi, mosadze, oceľového plechu) nemali nijakú izoláciu. Výrobky sa čiastočne z prepravných dôvodov nachádzali na kovových pásoch, z ktorých ich pred použitím bolo potrebné odstrihnúť.

10 Pri ďalšom použití sa na konektory krimpovali potrebné káble. Kábel sa na príslušný konektor pevne pripojil tak, že sa na konci každého konektora okolo kábla obtočili odstávajúce kovové krídelká, ktoré sa ním po následnom pritlačení spojili. Potom sa „female terminals“ a „male terminals“ zabudovali do príslušných vzájomne kompatibilných plastových krytov („female connector“ a „male connector“). Na tieto účely sa konektory do plastových krytov upevňujú ešte samostatným kusom plastu. Vo väčšine plastových krytov sa upevňujú aj káble, a to pomocou samostatného plastového dielu. Medzi káble a kryt môže byť vložená ešte izolačná vrstva. Spájané káble, ktoré sú upevnené do opísaných vzájomne kompatibilných plastových krytov, možno rýchlo a bezpečne spojiť a opätovne rozpojiť.

11 Elektrické spojenie dvoch káblov, ktoré sú krimpované na kompatibilné „female terminals“ a „male terminals“, je možné prostredníctvom týchto konektorov rýchlo a bezpečne vytvoriť a následne opäť prerušiť. „Female terminals“ sú totiž vyrobené tak, aby sa do nich „male terminals“ – až po časti, ktoré slúžia na krimpovanie použitých káblov – zastrčili celé, čím vzniká bezpečné elektrické spojenie. Elektrické spojenie vytvorené týmto spôsobom je však v praxi možné použiť až po tom, keď sa na oboch konektoroch bude nachádzať aj izolácia.

12 Delphi Deutschland deklarovala 7. decembra 2007 na letiskovom colnom úrade, ktorý patrí k Hauptzollamt Düsseldorf, spojky a kontakty na drôty a káble do podpoložky 8536 90 10 KN na prepustenie do voľného obehu bez vybrania dovozného cla.

13 Predmetným tovarom boli zástrčky, ktoré tvorili paralelne uložené kovové kolíky zlatej farby na jednom konci. Kovové kolíky slúžili na vytvorenie elektrického spojenia s napätím nižším ako 1 000 V a neboli určené pre koaxiálne káble, tlačené obvody alebo lietadlá.

14 Na základe vykonaného preskúmania dospel Hauptzollamt Düsseldorf k záveru, že tovar, o ktorý ide vo veci samej, treba zaradiť do podpoložky 8536 69 90 KN. Preto svojimi rozhodnutiami z 2. a 20. mája, ako aj z 1. a 30. augusta 2008 rozhodol o dodatočnom uložení cla v celkovej výške 112 823,62 eura.

15 Proti týmto rozhodnutiam podala Delphi Deutschland námietku, ktorú Hauptzollamt Düsseldorf rozhodnutím z 28. mája 2009 zamietol ako nedôvodnú.

16 Finanzgericht Düsseldorf, ktorý rozhoduje vo veci sporu medzi Delphi Deutschland a Hauptzollamt Düsseldorf, si kladie otázku, či sa podpoložka 8536 69 KN vzťahuje aj na konektory, o ktoré ide vo veci samej.

17 Na jednej strane podľa vnútroštátneho súdu na základe samotnej nemeckej verzie textu podpoložky 8536 69 KN a podnadpisu, ktorý označuje túto podpoložku, t. j. „Objímky žiaroviek, zástrčky a zásuvky“, pričom používa pojem „Steckvorrichtungen“, bolo zaradenie do podpoložky 8536 69 90 správne, lebo elektrické spojenie dvoch káblov môže byť vytvorené spojením vzájomne kompatibilných konektorov.

18 Na druhej strane vnútroštátny súd konštatoval, že anglická a francúzska verzia textu používajú v podpoložke 8536 69 KN výrazy „plugs and sockets“, resp. „fiches et prises de courant“, ktoré označujú skôr zástrčky a zásuvky.

19 Uvedené zástrčky totiž musia za bežných okolností zabezpečiť aj izoláciu elektrického vedenia v mieste spojenia, čo konektory, o ktoré ide vo veci samej, nezabezpečujú. Okrem toho dané konektory, hoci sa pomocou nich – zastrčením – vytvára elektrické spojenie, predstavujú len súčasť zástrčiek a zásuviek, ktoré z nich žalobkyňa vo veci samej neskôr vyrobí.

20 Keďže sa Finanzgericht Düsseldorf domnieval, že riešenie sporu, ktorý prejednáva, závisí od výkladu položky 8536 69 KN, rozhodol prerušiť konanie a položiť Súdnemu dvoru túto prejudiciálnu otázku:

„Patria elektrické konektory, ktoré sú podrobnejšie opísané v [rozhodnutí vnútroštátneho súdu], do podpoložky 8536 69 [KN]?“

O prejudiciálnej otázke

21 Na úvod je potrebné pripomenúť, že keď je Súdnemu dvoru podaný návrh na začatie prejudiciálneho konania vo veci colného zaradenia, jeho úlohou je skôr objasniť vnútroštátnemu súdu kritériá, ktorých uplatnenie umožní vnútroštátnemu súdu správne zaradiť dotknuté tovary do KN, než aby sám vykonal toto zaradenie, a to tým skôr, že Súdny dvor nutne nemá v tomto ohľade k dispozícii všetky potrebné podklady. Vnútroštátny súd sa zdá v každom prípade viac príslušný na vykonanie zaradenia (rozsudok z 28. októbra 2010, X, C‑423/09, Zb. s. I‑10821, bod 14 a citovaná judikatúra).

22 Vzhľadom na vysvetlenie uvedené v rozhodnutí vnútroštátneho súdu, ako bolo zopakované predovšetkým v bode 19 tohto rozsudku, treba uviesť, že vnútroštátny súd sa v podstate pýta, či sa má podpoložka 8536 69 KN vykladať v tom zmysle, že elektrické konektory, ako sú tie vo veci samej, nepatria do uvedenej podpoložky z dôvodu, že nezabezpečujú izoláciu elektrického vedenia v mieste spojenia alebo že predstavujú len súčasť zástrčiek a zásuviek, ktoré z nich žalobkyňa vo veci samej neskôr vyrobí.

23 Z ustálenej judikatúry vyplýva, že v záujme právnej istoty a ľahkej kontroly treba rozhodujúce kritérium na colné zaradenie tovarov hľadať všeobecným spôsobom v ich objektívnych znakoch a vlastnostiach, ako sú definované v znení položky KN a v poznámkach k triede alebo ku kapitole (pozri najmä rozsudok X, už citovaný, bod 15 a citovanú judikatúru).

24 Vysvetlivky vypracované Európskou komisiou v súvislosti s KN a Svetovou colnou organizáciou v súvislosti s harmonizovaným systémom opisu a číselného označovania tovaru prispievajú významným spôsobom k výkladu rozsahu rozličných colných položiek, ale nie sú právne záväzné (rozsudok X, už citovaný, bod 16 a citovaná judikatúra).

25 Treba uviesť, že podpoložka 8536 69 KN je uvedená ako „Ostatné“. Ako však vyplýva zo znenia podpoložiek 8536 61 a 8536 69 KN, ako aj z podnadpisu uvedeného pred týmito dvomi podpoložkami, podpoložka 8536 69 KN sa v skutočnosti odvoláva na tovar označený ako „Steckvorrichtungen“ v nemeckom jazyku, „plugs and sockets“ v anglickom jazyku a „fiches et prises de courant“ vo francúzskom jazyku.

26 Pokiaľ ide o výklad rozsahu podpoložky 8536 69 KN, treba zohľadniť aj vysvetlivky, hoci odkazujú na podpoložky 8536 69 10 až 8536 69 90 KN v znení vyplývajúcom z nariadenia č. 1214/2007. Keďže sú tieto podpoložky formulované rovnako ako tie isté podpoložky KN v znení vyplývajúcom z nariadení č. 1810/2004, 1719/2005 a 1549/2006, nie je v zásade dôvodné dať týmto podpoložkám iný význam, než treba dať týmto podpoložkám v znení vyplývajúcom z nariadenia č. 1214/2007 s prihliadnutím na dané vysvetlivky.

27 Z vysvetliviek k podpoložkám 8536 69 10 až 8536 69 90 KN a najmä z ich prvej vety vyplýva, že dané podpoložky treba vykladať tak, že zahŕňajú elektromechanické zástrčky a zásuvky, ktoré umožňujú mnohosmerné zapojenie, napríklad medzi zariadeniami, káblami a prepojovacími doskami, samotným zastrčením zástrčiek do zásuviek bez potreby montáže.

28 Z toho vyplýva, že objektívne znaky a vlastnosti tovarov patriacich do podpoložky 8536 69 KN spočívajú, ako to napovedá ich znenie a ako to potvrdzujú vysvetlivky, v tej skutočnosti, že umožňujú elektrické zapojenie určitým konkrétnym spôsobom, a to samotným zastrčením zástrčiek do zásuviek bez potreby montáže.

29 Keďže tovary možno použiť takýmto spôsobom, treba dospieť k záveru, že patria do podpoložky 8536 69 KN, pričom okolnosti, že tieto tovary nezabezpečujú izoláciu elektrického vedenia v mieste spojenia alebo že predstavujú len súčasť zástrčiek a zásuviek, ktoré sú z nich neskôr vyrobené, nie sú ako také relevantné. Ak totiž uvedená podpoložka neobsahuje nijaký odkaz na takéto okolnosti, je potrebné z toho vyvodiť, že nemajú vplyv na colné zaradenie daných tovarov (pozri analogicky rozsudky z 25. mája 1989, Weber, 40/88, Zb. s. 1395, bod 16, a X, už citovaný, bod 34).

30 Na položenú otázku preto treba odpovedať tak, že podpoložka 8536 69 KN, zmenenej a doplnenej v rokoch 2005, 2006 a 2007 nariadeniami č. 1810/2004, 1719/2005 a 1549/2006, sa má vykladať v tom zmysle, že elektrické konektory, ako sú tie vo veci samej, nie sú vylúčené z uvedenej podpoložky z dôvodu, že nezabezpečujú izoláciu elektrického vedenia v mieste spojenia alebo že predstavujú len súčasť zástrčiek a zásuviek, ktoré sú z nich neskôr vyrobené, ak umožňujú mnohosmerné zapojenie, napríklad medzi zariadeniami, káblami a prepojovacími doskami, samotným zastrčením zástrčiek do zásuviek bez potreby montáže.

O trovách

31 Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (ôsma komora) rozhodol takto:

Podpoložka 8536 69 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmenenej a doplnenej v rokoch 2005, 2006 a 2007 nariadeniami Komisie (ES) č. 1810/2004 zo 7. septembra 2004, č. 1719/2005 z 27. októbra 2005 a č. 1549/2006 zo 17. októbra 2006, sa má vykladať v tom zmysle, že elektrické konektory, ako sú tie vo veci samej, nie sú vylúčené z uvedenej podpoložky z dôvodu, že nezabezpečujú izoláciu elektrického vedenia v mieste spojenia alebo že predstavujú len súčasť zástrčiek a zásuviek, ktoré sú z nich neskôr vyrobené, ak umožňujú mnohosmerné zapojenie, napríklad medzi zariadeniami, káblami a prepojovacími doskami, samotným zastrčením zástrčiek do zásuviek bez potreby montáže.

Podpisy